מחאת הנכים מגיעה לכיכר ספרא: "ברקת, ספק לנו שירותים כימיים בסמוך לאוהל המחאה" - מיינט ירושלים - חדשות ירושלים
29.11.17 / 12:42
קבוצת נכים הגיעה היום (יום ד') בשעות הצהריים לכיכר ספרא כדי למחות מול לשכתו של ראש העירייה ניר ברקת ומנכ"ל העירייה אמנון מרחב, ולבקש שירותים כימיים ופינוי זבל בסביבת המאהל בסמוך לכנסת.
כבר יותר מחודש שבמדרכה שבין משרד האוצר ומשרד הרווחה עומד מאהל המחאה של הנכים. חלקם מגיעים בכיסאות גלגלים בכדי להעלות את המודעות לנושא וגם בכדי למחות על קצבתם.
תושבי ירושלים מכירים היטב את המאבק הנוכחי, שכן לעיתים דחופות חוסמים המוחים דרכים ראשיות בתוך העיר או בדרך אליה. את המחאה מקיימים הנכים ללא אישורי העירייה, שניתנו להם, כך לדבריהם, לעשרה ימים בלבד.
"יש אצלנו אנשים שמחליפים חיתולים ואין להם לאן להשליך אותם", מספרת שמחה בניטה, יו"ר עמותת 'מזור', וחברה בפורום ארגוני הנכים. "אנשים אחרים שצריכים להתפנות עושים זאת בדשא בפינה מוסתרת ואם הם צריכים יותר מפיפי, הם צועדים עד לכנסת שם הם מבקשים מהמאבטחים שיכניסו אותם, וזאת בתנאי שהם ניידים ויכולים ללכת".
לדבריה של בניטה עיריית ירושלים אחראית לספק להם את השירותים הללו: "כמו שעשו במחאות אחרות שהיו פה לאחרונה. אני בעצמי ראיתי אותם מציבים ארבעה תאי שירותים לפני שלושה שבועות במחאת ראשי הרשויות, אז למה לנו לא?".
בצהריים נמסר לקבוצת הנכים כי ראש העירייה איננו נמצא בלשכתו. "אנחנו לא זזים מפה", אומרת בניטה ומוסיפה: "נחכה לו".
תגובת העירייה: "לא מדובר במחאה. נציגי הנכים פנו לעירייה היום בבקשה לסיוע במגוון נושאים ופנייתם מטופלת מול גורמי העירייה הרלוונטיים. חלק מהנושאים טופלו מיידית וחלקם נמצאים בטיפול. בנוגע לטענה כי האשפה לא נאספת - חשוב להדגיש כי המקום מנוקה באופן שוטף".